হানিফের কবিতা শুরু হয়েছে এভাবে: ‘কেউ একজন সুপ্ত আগুন উসকে দিক।’ অর্থাৎ আহ্বানের মধ্য দিয়ে কবিতার শুরু। কবি কোনো একজনকে উদাত্ত আহ্বান জানাচ্ছেন তার ভেতরের সুপ্ত আগুনকে উসকে দেবার জন্য। কিন্তু কেন? আগুন কি নিজে নিজেই জ্বলে উঠতে পারে না? না, পারে না। বস্তুতঃ নরক ব্যতীত পৃথিবীর কোনো আগুনই স্বেচ্ছায় জ্বলে উঠতে পারে না। আগুনের ধর্মই এমন যে তাকে অপরাপর সাহায্য নিয়ে জ্বলে উঠতে হয়। তাই বারুদে ঘষা দিতে হয়, ছাইয়ের নিচে চাপা পড়ে থাকে যে আগুন তাকেও উসকে দিতে হয় জ্বলে উঠবার তরে।